**ระดับการเปิดเผยรายงานความยั่งยืนของบริษัทจดทะเบียน**

**ในตลาดหลักทรัพย์แห่งประเทศไทย: กลุ่ม SET ปี พ.ศ. 2564**

Level of Disclosure of Sustainability Report of Thai Listed Companies: SET Group in 2021

สุมินทร เบ้าธรรม1 ดวงฤดี อู๋2 จิราภา ชาลาธราวัฒน์3,ฐิติมา สำเภาทอง4

อารยา วรชินา5 และเบญจภรณ์ นาคนวล6

Sumintorn Baotham1, Duangrudee Wu2, Jirapa Chalatharawat3, Thitima Samphaotong4

Araya Worachina5 and Benchaporn Naknuen6

1,2 อาจารย์ประจำคณะอุตสาหกรรมและเทคโนโลยี มหาวิทยาลัยเทคโนโลยีราชมงคลอีสาน วิทยาเขตสกลนคร

3อาจารย์ประจำคณะบริหารธุรกิจและเทคโนโลยีสารสนเทศ มหาวิทยาลัยเทคโนโลยีราชมงคลอีสาน วิทยาเขตขอนแก่น

4-6นักศึกษาหลักสูตรบัญชีบัณฑิต มหาวิทยาลัยเทคโนโลยีราชมงคลอีสาน วิทยาเขตสกลนคร

1-2 Lecturer of Faculty of Industry and Technology, Rajamangala University of Technology Isan,

Sakon-Nakhon Campus

3 Lecturer of Faculty of Business Administration and InformationTechnology, Rajamangala University of Technology Isan, Khonkean Campus

4-6 Students of Bachelor of Accountancy, Rajamangala University of Technology Isan,

Sakon-Nakhon Campus

e-mail: sumintorn@hotmail.com

**บทคัดย่อ**

งานวิจัยนี้ มีวัตถุประสงค์เพื่อศึกษาระดับการเปิดเผยรายงานความยั่งยืนของบริษัทจดทะเบียนในตลาดหลักทรัพย์ในกลุ่ม SET เก็บรวบรวมข้อมูลจากรายงานความยั่งยืนและจากแบบ 56-1 One Report ในปี 2564 จำนวน 583 บริษัท เครื่องมือที่ใช้ในการศึกษาเป็นกระดาษทำการแบบตรวจรายการ ซึ่งพัฒนาตามกรอบการรายงานความยั่งยืนสากล GRI Standards แบ่งออกเป็น 4 ด้านได้แก่ ด้านมาตรฐานสากล ด้านเศรษฐกิจ ด้านสิ่งแวดล้อม และด้านสังคม ใช้ค่าดัชนีการเปิดเผยข้อมูลในการวัดระดับการเปิดเผยข้อมูล ซึ่งอยู่ในรูปอัตราส่วนของคะแนนรวมที่แต่ละบริษัทได้รับจริงกับคะแนนรวมสูงสุดที่คาดว่าจะได้รับ สถิติที่ใช้ในการวิเคราะห์ข้อมูลได้แก่ ค่าความถี่ และค่าร้อยละ

ผลการวิจัยพบว่า บริษัทจดทะเบียนในตลาดหลักทรัพย์แห่งประเทศไทยกลุ่ม SET มีดัชนีการเปิดเผยรายงานความยั่งยืนด้านมาตรฐานสากลมากที่สุดรองลงมาคือด้านสิ่งแวดล้อม ด้านเศรษฐกิจ และด้านสังคม ตามลำดับ กลุ่มอุตสาหกรรมที่มีดัชนีการเปิดเผยรายงานความยั่งยืนมากที่สุดคือ กลุ่มทรัพยากร รองลงมาคือ กลุ่มสินค้าอุปโภคบริโภค และกลุ่มเกษตรและอุตสาหกรรมอาหาร ส่วนกลุ่มบริการ เป็นกลุ่มอุตสาหกรรมที่มีดัชนีการเปิดเผยรายงานความยั่งยืนน้อยที่สุด

**คำสำคัญ:** การเปิดเผยรายงานความยั่งยืน, บริษัทจดทะเบียนในตลาดหลักทรัพย์แห่งประเทศไทย กลุ่ม SET

**Abstract**

The purpose of this research was to study the level of disclosure of sustainability report of Thai listed companies: SET group in 2021. Collected data from sustainability reports and form 56-1 One Report in 2021 of 583 companies. The instrument used in this study was a checklist paperม which is developed according to the international sustainability reporting framework GRI standards, divided into 4 aspects: international standards, economic, environmental and social aspects. The disclosure index is used to measure the level of disclosure, which is in the ratio of the total score that each company actually received to the total expected maximum score. Statistics used in data analysis were frequency and percentage. The research shows that the international standards are most disclosed, followed by the environment, and economic, respectively. As for social, there is a minimum disclosure of sustainability reports. The industry group with the highest number of sustainability reporting disclosures is the group of resources followed by the group of consumer products, and ago and food industry groups, respectively. Service group is the industry group with the lowest sustainability reporting index.

**Keywords:** disclosure of sustainability report, Thai listed companies, SET group

**บทนำ**

การเปิดเผยข้อมูลความยั่งยืน (Sustainability Disclosure) เป็นการเผยแพร่และรายงานข้อมูลผลการดำเนินงานด้านเศรษฐกิจ สังคม สิ่งแวดล้อม และบรรษัทภิบาลขององค์กรหรือธุรกิจ โดยข้อมูลดังกล่าวเกิดจากการวัดและประเมินประสิทธิภาพภายในองค์กรอย่างเป็นระบบ เพื่อสะท้อนให้เห็นศักยภาพ ธุรกิจในระยะยาวและเป็นเครื่องมือที่ช่วยทำให้เกิดการพัฒนาและปรับปรุง การดำเนินงานให้บรรลุเป้าหมายตามที่องค์กรวางไว้ ปัจจุบันมาตรฐานสากลด้านการเปิดเผยข้อมูลและ รายงานความยั่งยืนมีอยู่หลายแนวปฏิบัติ เช่น Global Reporting Initiative (GRI), International Integrated Reporting Council (IIRC), Carbon Disclosure Project (CDP) เป็นต้น แต่ที่ได้รับการยอมรับอย่างแพร่หลายในปัจจุบัน คือ GRI เนื่องจากมีตัวชี้วัดที่ช่วยให้ผู้รายงานเลือกใช้ตามความเหมาะสมของธุรกิจและความสนใจของผู้มีส่วนได้เสีย ทั้งนี้การเปิดเผยข้อมูลด้านความยั่งยืนสามารถทำได้หลากหลายช่องทาง ขึ้นอยู่กับพฤติกรรมการบริโภคข้อมูลข่าวสารของผู้มีส่วนได้เสีย เช่น บนเว็บไซต์ของบริษัท รายงานประจำปี รายงานความรับผิดชอบต่อสังคม หรือรายงานความยั่งยืน เป็นต้น ตัวอย่างที่ประสบความสำเร็จของการสร้างแรงจูงใจให้บริษัทจดทะเบียนเปิดเผยข้อมูลความยั่งยืน คือ ตลาดหลักทรัพย์ในประเทศกลุ่มสแกนดิเนเวีย ได้แก่ นอร์เวย์ ฟินแลนด์ และสวีเดน โดยมีกระบวนการวิเคราะห์ข้อมูลความยั่งยืนไปพัฒนาดัชนีความยั่งยืน (ESG หรือ Sustainability Indexes) และกำหนดให้บริษัทที่อยู่ในดัชนีดังกล่าวต้องรายงานความยั่งยืนตามมาตรฐาน GRI เพื่อให้ความมั่นใจแก่ผู้ลงทุนว่าจะได้รับข้อมูลที่มีคุณภาพและน่าเชื่อถือ สำหรับตลาดหลักทรัพย์ต่าง ๆ ในภูมิภาคเอเชียเริ่มตื่นตัวและกระตุ้นให้บริษัทจดทะเบียนเปิดเผยข้อมูลความยั่งยืนเพิ่มมากขึ้นโดยเน้นเผยแพร่คู่มือและแนวปฏิบัติการรายงานด้านความยั่งยืนสำหรับบริษัทจดทะเบียนตามความสมัครใจ เช่น มาเลเซีย สิงคโปร์ ไต้หวัน ฮ่องกง และไทย (อรุณี ตันติมังกร และ ศุภกร เอกชัยไพบูลย์, 2560)

จากการทบทวนวรรณกรรมพบว่า การศึกษาการเปิดเผยรายงานความยั่งยืนมีการประเมินในหลายมิติ เช่น 1) การวัดระดับการเปิดเผยช้อมูลจากแนวทางความรับผิดชอบต่อสังคมของกิจการ 10 ประการตามคู่มือแนวปฏิบัติความรับผิดชอบต่อสังคมของกิจการที่จัดทำโดยตลาดหลักทรัพย์แห่งประเทศไทย เช่น ทัศนีย์ กล้ามาก และคณะ (2561) พบว่า ในช่วงก่อนการกำหนดหลักเกณฑ์ดังกล่าว (ปี 2554-2555) บริษัทส่วนใหญ่มีระดับการเปิดเผยข้อมูลอยู่ในระดับต่ำถึงปานกลาง แต่หลังจากการกำหนดหลักเกณฑ์ (ปี 2556-2558) บริษัทส่วนใหญ่มีการเปิดเผยข้อมูลในระดับปานกลางถึงสูง นอกจากนี้ยังพบว่าหลังการกำหนดหลักเกณฑ์การเปิดเผยข้อมูลความรับผิดชอบต่อสังคมในทุกข้อเพิ่มขึ้นอย่างเห็นได้ชัด สอดคล้องกับ ดวงฤดี อู๋ และคณะ (2561) ที่ทำการวัดระดับการเปิดเผยข้อมูลความรับผิดชอบต่อสังคมของบริษัทจดทะเบียนในตลาดหลักทรัพย์ mai พบว่า ส่วนใหญ่มีการเปิดเผยข้อมูลอยู่ในระดับกลางถึงสูง โดยประเด็นที่มีการเปิดเผยข้อมูลมากทีสุดคือการกำกับดูแลกิจการที่ดี รองลงมา คือ การปฏิบัติต่อแรงงานอย่างเป็นธรรมและการเคารพสิทธิมนุษยชน 2) วัดการเปิดเผย 7 หัวข้อหลักตามมาตรฐานว่าด้วยความรับผิดชอบต่อสังคม (ISO 26000) เช่น วิภา จงรักษ์สัตย์ (2559) พบว่า บริษัทในกลุ่ม SET 100 Index ในปี 2554 เปิดเผยข้อมูลครบทุกประเด็นในหัวข้อธรรมมาภิบาล ส่วนหัวข้อที่มีการเปิดเผยน้อยที่สุด คือหัวข้อด้านสิ่งแวดล้อม 3) วัดตามเกณฑ์และคู่มือการเข้าร่วมการประเมินความยั่งยืนของบริษัทจดทะเบียนฯ 19 หมวดย่อย 42 รายการ โดยแบ่งออกเป็น 3 มิติ ได้แก่ ด้านเศรษฐกิจ ด้านสังคม และด้านสิ่งแวดล้อม เช่น สุมินทร เบ้าธรรม และคณะ (2565) พบว่า บริษัทจดทะเบียนฯ กลุ่มเกษตรและอุตสาหกรรมอาหาร ปี 2562 มีการเปิดเผยข้อมูลด้านเศรษฐกิจมากที่สุด รองลงมาคือด้านสังคม และด้านสิ่งแวดล้อม สอดคล้องกับ สุมินทร เบ้าธรรม และคณะ (2564) พบว่า บริษัทจดทะเบียนฯ กลุ่มทรัพยากร ปี 2563 มีการเปิดเผยข้อมูลด้านเศรษฐกิจมากที่สุด รองลงมาคือด้านสังคม และด้านสิ่งแวดล้อม เช่นกัน นอกจากนี้ยังสอดคล้องกับ ปิยะดา เนตรสุวรรณ และคณะ (2565) ที่วัดจากกรอบแนวทางการจัดทำรายงานข้อมูลความยั่งยืนในระดับสากล (GRI-G4) ของบริษัทจดทะเบียนฯ ในปี 2558-2560 จำนวน 91 ตัวชี้วัดย่อย พบว่ามีการเปิดเผยข้อมูลความยั่งยืนด้านเศรษฐกิจ มากที่สุด รองลงมาคือด้านสังคมและด้านสิ่งแวดล้อม ตามลำดับ และ วิริยา จงรักษ์สัตย์, (2561) พบว่า บริษัทไทยส่วนใหญ่มีระดับการรายงานข้อมูลสังคมและสิ่งแวดล้อมตามกรอบ การจัดทำ รายงานของ GRI ฉบับ 3.1 ในระดับต่ำ และส่วนใหญ่รายงานข้อมูลเพียง บางประเด็นในแต่ละด้าน โดย กลุ่มอุตสาหกรรมสินค้าอุตสาหกรรม (ประเภทธุรกิจปิโตรเคมีและเคมีภัณฑ์) และกลุ่มอุตสาหกรรมทรัพยากร (ประเภทธุรกิจพลังงานและสาธารณูปโภค) มีการรายงานข้อมูลสังคมและสิ่งแวดล้อมมากกว่ากลุ่มอุตสาหกรรมอื่น ในทางตรงกันข้ามกลุ่มอุตสาหกรรมบริการมีระดับการรายงานข้อมูลสังคมและสิ่งแวดล้อมตามกรอบการจัดทำรายงานของ GRI ต่ำสุด หากจำแนกตามประเภทของการรายงาน ตามกรอบการจัดทำ รายงานของ GRI บริษัทในทุกกลุ่มอุตสาหกรรมมีการรายงานด้านสังคมมากกว่าด้านอื่นๆ

เพื่อเป็นการขยายขอบเขตงานวิจัยด้านการเปิดเผยรายงานความยั่งยืน ผู้วิจัยจึงสนใจที่ศึกษาถึงระดับการเปิดเผยรายงานความยั่งยืนของบริษัทจดทะเบียนในตลาดหลักทรัพย์ กลุ่ม SET ปี 2564 โดยใช้วัดจากรอบแนวทางการจัดทำรายงานความยั่งยืนในระดับสากล (GRI Standards) เพื่อศึกษาถึงระดับการเปิดเผยรายงานความยั่งยืนของบริษัทจดทะเบียนที่เข้าสู่ตลาดหลักทรัพย์ในกลุ่ม SET มีการเปิดเผยรายงานความยั่งยืนอย่างไร

**วัตถุประสงค์ของการศึกษา**

เพื่อศึกษาระดับการเปิดเผยรายงานความยั่งยืนของบริษัทจดทะเบียนในตลาดหลักทรัพย์ กลุ่ม SET

**วิธีดำเนินการวิจัย**

กลุ่มตัวอย่างในการศึกษาครั้งนี้ คือ บริษัทจดทะเบียนในตลาดหลักทรัพย์กลุ่ม SET ที่มีการเปิดเผยรายงานความยั่งยืนในรายงานความยั่งยืน ปี 2564 และจากแบบ 56-1 One Report ปี 2564 จำนวน 583 บริษัท ได้แก่ กลุ่มทรัพยากร จำนวน 65 บริษัท กลุ่มเกษตรและอุตสาหกรรมอาหาร จำนวน 63 บริษัท กลุ่มสินค้าอุตสาหกรรม จำนวน 90 บริษัท กลุ่มอสังหาริมทรัพย์และก่อสร้าง จำนวน 162 บริษัท กลุ่มสินค้าอุปโภคบริโภค จำนวน 40 บริษัท กลุ่มเทคโนโลยี จำนวน 41 บริษัท และกลุ่มบริการ จำนวน 122 บริษัท ทั้งนี้ ไม่ได้รวม 1) บริษัทที่อยู่ในกลุ่มธุรกิจการเงิน ซึ่งมีลักษณะเฉพาะ 2) บริษัทที่แก้ไขการดำเนินงานไม่ได้ตามกำหนดซึ่งอยู่ระหว่างการฟื้นฟูกิจการ (Non-Performing Group) และ 3) บริษัทที่พึ่งจดทะเบียนในตลาดหลักทรัพย์กลุ่ม SET ในปี 2565

เครื่องมือที่ใช้ในการศึกษา คือ กระดาษทำการแบบตรวจรายการ (Checklist) ซึ่งพัฒนาตามกรอบการรายงานความยั่งยืนสากล GRI Standards แบ่งออกเป็น 4 ด้าน จำนวน 136 รายการ ได้แก่ ด้านมาตรฐานสากล (Universal Standards) จำนวน 59 รายการ ด้านเศรษฐกิจ (Economic) จำนวน13 รายการ ด้านสิ่งแวดล้อม (Environmental) จำนวน 30 รายการ และด้านสังคม (Social) จำนวน 34 รายการ

การวิจัยนี้ได้ใช้ดัชนีรายงานความยั่งยืน ตามกรอบการจัดทำรายงานความยั่งยืนสากล ( GRI Standards เป็นตัวแทนของดัชนีการรายงานความยั่งยืน ซึ่งวิธีการคำนวณดัชนีการรายงานเพื่อความยั่งยืนได้พัฒนามาจากBhattacharyya (2014), Rouf (2011) Gamerschlag et al. (2011), และ Mohd Ghazali (2007) โดยการคำนวณดัชนีการรายงานข้อมูลด้านมาตรฐานสากล เศรษฐกิจ สิ่งแวดล้อม และสังคม อยู่ในรูปอัตราส่วนของคะแนนรวมที่แต่ละบริษัทได้รับจริงกับคะแนนรวมสูงสุดที่คาดว่าจะได้รับ ซึ่งการให้คะแนนการรายงานข้อมูลด้านมาตรฐานสากล ด้านเศรษฐกิจ ด้านสิ่งแวดล้อม และด้านสังคม คือ หากบริษัทมีการรายงานการรายงานข้อมูลด้านมาตรฐานสากล ด้านเศรษฐกิจ ด้านสิ่งแวดล้อม และด้านสังคมในรายงานความยั่งยืน 2564 หรือแบบ 56-1 One Report 2564 ตามรายการที่กำหนดไว้ในแบบตรวจรายการ (Checklist) จะได้รับคะแนนในรายการนั้นเท่ากับ 1 คะแนน ในทางตรงกันข้าม หากไม่มีการเปิดเผยข้อมูลตามรายการที่กำหนดไว้ จะได้รับคะแนนในรายการนั้นเท่ากับ 0 คะแนน โดยข้อมูลที่ได้จะนำมาวิเคราะห์ โดยคำนวณดัชนีการเปิดเผยข้อมูล (Disclosure Index) ดังนี้

GRI Index = AS/MS\*100

โดยที่ 0 ≤ INDEX ≤ 1

AS = คะแนนจริงที่แต่ละบริษัทได้รับ (Actual Scores)

MS = คะแนนรวมสูงสุดที่แต่ละบริษัทควรจะได้รับ (Maximum Scores)

โดยมีข้อกำหนดระดับการเปิดเผยข้อมูลเป็น 3 ระดับ ดังนี้

0.68 - 1.00 หมายถึง บริษัทมีการเปิดเผยรายงานความยั่งยืนในระดับสูง

0.34 - 0.67 หมายถึง บริษัทมีการเปิดเผยรายงานความยั่งยืนในระดับปานกลาง

0.00 - 0.33 หมายถึง บริษัทมีการเปิดเผยรายงานความยั่งยืนในระดับต่ำ

**ผลการวิจัย**

**ตารางที่ 1** แสดงดัชนีการเปิดเผยรายงานความยั่งยืนโดยรวมทั้ง 4 ด้าน จำแนกตามกลุ่มอุตสาหกรรม

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ลำ**  **ดับ** | **กลุ่ม**  **อุตสาหกรรม** | **AS**  **(รายการ)** | **MS**  **(รายการ)** | **ดัชนีการเปิดเผยข้อมูล (AS/MS)** | **ร้อยละ**  **(%)** | **ต่ำ** | **ปานกลาง** | **สูง** |
| 1 | ทรัพยากร | 107 | 136 | 0.79 | 79 |  |  | 🗸 |
| 2 | สินค้าอุปโภคบริโภค | 96 | 136 | 0.71 | 71 |  |  | 🗸 |
| 3 | เกษตรและอุตสาหกรรมอาหาร | 93 | 136 | 0.68 | 68 |  |  | 🗸 |

**ตารางที่ 1** แสดงดัชนีการเปิดเผยรายงานความยั่งยืนโดยรวมทั้ง 4 ด้าน จำแนกตามกลุ่มอุตสาหกรรม (ต่อ)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ลำ**  **ดับ** | **กลุ่ม**  **อุตสาหกรรม** | **AS**  **(รายการ)** | **MS**  **(รายการ)** | **ดัชนีการเปิดเผยข้อมูล (AS/MS)** | **ร้อยละ**  **(%)** | **ต่ำ** | **ปานกลาง** | **สูง** |
| 4 | เทคโนโลยี | 93 | 136 | 0.68 | 68 |  |  | 🗸 |
| 5 | สินค้าอุตสาหกรรม | 89 | 136 | 0.65 | 65 |  | 🗸 |  |
| 6 | อสังหาริมทรัพย์และก่อสร้าง | 89 | 136 | 0.65 | 65 |  | 🗸 |  |
| 7 | บริการ | 77 | 136 | 0.57 | 57 |  | 🗸 |  |
| **เฉลี่ย** | | **92** | **136** | **0.68** | **68** |  |  | **🗸** |

จากตารางที่ 1แสดงดัชนีการเปิดเผยรายงานความยั่งยืนโดยรวมทั้ง 4 ด้าน พบว่าบริษัทจดทะเบียนในตลาดหลักทรัพย์แห่งประเทศไทยกลุ่ม SET มีดัชนีการเปิดเผยรายงานความยั่งยืนในระดับสูงสุด (อยู่ในช่วง 0.68 - 1.00) จำนวน 92 รายการ คิดเป็นร้อยละ 68 กลุ่มอุตสาหกรรมที่มีดัชนีการเปิดเผยรายงานความยั่งยืนมากที่สุดคือ กลุ่มทรัพยากร รองลงมาคือกลุ่มสินค้าอุปโภคบริโภค กลุ่มเกษตรและอุตสาหกรรมอาหาร และกลุ่มเทคโนโลยี ส่วนกลุ่มที่มีดัชนีการเปิดเผยรายงานความยั่งยืนน้อยที่สุดคือกลุ่มบริการ โดยมีดัชนีการเปิดเผยรายงานความยั่งยืนในระดับปานกลาง (อยู่ในช่วง 0.34 - 0.67) จำนวน 77 รายการ คิดเป็นร้อยละ 57

**ตารางที่ 2** แสดงดัชนีการเปิดเผยรายงานความยั่งยืนด้านมาตรฐานสากล จำแนกตามกลุ่มอุตสาหกรรม

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ลำ**  **ดับ** | **กลุ่ม**  **อุตสาหกรรม** | **AS**  **(รายการ)** | **MS**  **(รายการ)** | **ดัชนีการเปิดเผย**  **ข้อมูล (AS/MS)** | **ร้อยละ**  **(%)** | **ต่ำ** | **ปานกลาง** | **สูง** |
| 1 | เทคโนโลยี | 50 | 59 | 0.85 | 85 |  |  | 🗸 |
| 2 | สินค้าอุปโภคบริโภค | 49 | 59 | 0.83 | 83 |  |  | 🗸 |
| 3 | ทรัพยากร | 46 | 59 | 0.78 | 78 |  |  | 🗸 |
| 4 | บริการ | 43 | 59 | 0.73 | 73 |  |  | 🗸 |
| 5 | เกษตรและอุตสาหกรรมอาหาร | 42 | 59 | 0.71 | 71 |  |  | 🗸 |
| 6 | อสังหาริมทรัพย์และก่อสร้าง | 41 | 59 | 0.69 | 69 |  |  | 🗸 |
| 7 | สินค้าอุตสาหกรรม | 39 | 59 | 0.66 | 66 |  | 🗸 |  |
| **เฉลี่ยรวม** | | **44** | **59** | **0.75** | **75** |  |  | **🗸** |

จากตารางที่ 2แสดงดัชนีการเปิดเผยรายงานความยั่งยืนด้านมาตรฐานสากล พบว่า บริษัทจดทะเบียนในตลาดหลักทรัพย์แห่งประเทศไทยกลุ่ม SET มีดัชนีการเปิดเผยรายงานความยั่งยืนด้านมาตรฐานสากลในระดับสูงสุด (อยู่ในช่วง 0.68 - 1.00) จำนวน 44 รายการ คิดเป็นร้อยละ 75 กลุ่มอุตสาหกรรมที่มีดัชนีการเปิดเผยรายงานความยั่งยืนด้านมาตรฐานสากลมากที่สุดคือกลุ่มเทคโนโลยี รองลงมาคือกลุ่มสินค้าอุปโภคบริโภค และกลุ่มทรัพยากร ส่วนกลุ่มที่มีดัชนีการเปิดเผยรายงานความยั่งยืนด้านมาตรฐานสากลน้อยที่สุดคือกลุ่มสินค้าอุตสาหกรรม โดยมีดัชนีการเปิดเผยรายงานความยั่งยืนอยู่ในระดับปานกลาง (อยู่ในช่วง 0.34 - 0.67) จำนวน 39 รายการ คิดเป็นร้อยละ 66

**ตารางที่ 3** แสดงดัชนีการเปิดเผยรายงานความยั่งยืนด้านเศรษฐกิจ จำแนกตามกลุ่มอุตสาหกรรม

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ลำ**  **ดับ** | **กลุ่มอุตสาหกรรม** | **AS**  **(รายการ)** | **MS**  **(รายการ)** | **ดัชนีการเปิดเผย**  **ข้อมูล(AS/MS)** | **ร้อยละ (%)** | **ต่ำ** | **ปาน**  **กลาง** | **สูง** |
| 1 | สินค้าอุปโภคบริโภค | 9 | 13 | 0.69 | 69 |  |  | 🗸 |
| 2 | ทรัพยากร | 9 | 13 | 0.69 | 69 |  |  | 🗸 |
| 3 | เทคโนโลยี | 9 | 13 | 0.69 | 69 |  |  | 🗸 |
| 4 | เกษตรและอุตสาหกรรมอาหาร | 8 | 13 | 0.62 | 62 |  | 🗸 |  |
| 5 | สินค้าอุตสาหกรรม | 8 | 13 | 0.62 | 62 |  | 🗸 |  |
| 6 | อสังหาริมทรัพย์และก่อสร้าง | 8 | 13 | 0.62 | 62 |  | 🗸 |  |
| 7 | บริการ | 6 | 13 | 0.46 | 46 |  | 🗸 |  |
| **เฉลี่ยรวม** | | **8** | **13** | **0.63** | **63** |  | **🗸** |  |

จากตารางที่ 3 แสดงดัชนีการเปิดเผยรายงานความยั่งยืนด้านเศรษฐกิจ พบว่า บริษัทจดทะเบียนในตลาดหลักทรัพย์แห่งประเทศไทยกลุ่ม SET มีดัชนีการเปิดเผยรายงานความยั่งยืนด้านเศรษฐกิจในระดับปานกลาง (อยู่ในช่วง 0.34 - 0.67) จำนวน 8 รายการ คิดเป็นร้อยละ 63 กลุ่มอุตสาหกรรมที่มีดัชนีการเปิดเผยรายงานความยั่งยืนด้านเศรษฐกิจมากที่สุดคือกลุ่มสินค้าอุปโภคบริโภค กลุ่มทรัพยากร และกลุ่มเทคโนโลยี รองลงมาคือ กลุ่มเกษตรและอุตสาหกรรมอาหาร กลุ่มสินค้าอุตสาหกรรม และกลุ่มอสังหาริมทรัพย์และก่อสร้าง ส่วนกลุ่มอุตสาหกรรมที่มีดัชนีการเปิดเผยรายงานความยั่งยืนด้านเศรษฐกิจน้อยที่สุดคือกลุ่มบริหาร โดยมีดัชนีการเปิดเผยรายงานความยั่งยืนในระดับปานกลาง (อยู่ในช่วง 0.34 - 0.37) จำนวน 6 รายการ คิดเป็นร้อยละ 46

**ตารางที่ 4** แสดงดัชนีการเปิดเผยรายงานความยั่งยืนด้านสิ่งแวดล้อม จำแนกตามกลุ่มอุตสาหกรรม

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ลำ**  **ดับ** | **กลุ่มอุตสาหกรรม** | **AS**  **(รายการ)** | **MS**  **(รายการ)** | **ดัชนีการเปิดเผยข้อมูล (AS/MS)** | **ร้อยละ**  **(%)** | **ต่ำ** | **ปานกลาง** | **สูง** |
| 1 | ทรัพยากร | 28 | 30 | 0.93 | 93 |  |  | 🗸 |
| 2 | เกษตรและอุตสาหกรรมอาหาร | 21 | 30 | 0.70 | 70 |  |  | 🗸 |
| 3 | สินค้าอุตสาหกรรม | 20 | 30 | 0.67 | 67 |  | 🗸 |  |
| 4 | อสังหาริมทรัพย์และก่อสร้าง | 20 | 30 | 0.67 | 67 |  | 🗸 |  |
| 5 | สินค้าอุปโภคบริโภค | 18 | 30 | 0.60 | 60 |  | 🗸 |  |
| 6 | เทคโนโลยี | 16 | 30 | 0.53 | 53 |  | 🗸 |  |
| 7 | บริการ | 14 | 30 | 0.47 | 47 |  | 🗸 |  |
| **เฉลี่ยรวม** | | **20** | **30** | **0.65** | **65** |  | 🗸 |  |

จากตารางที่ 4 แสดงดัชนีการเปิดเผยรายงานความยั่งยืนด้านสิ่งแวดล้อม พบว่า บริษัทจดทะเบียนในตลาดหลักทรัพย์แห่งประเทศไทยกลุ่ม SET มีการเปิดเผยรายงานความยั่งยืนด้านสิ่งแวดล้อมในระดับปานกลาง (อยู่ในช่วง 0.34 - 0.67) จำนวน 20 รายการ คิดเป็นร้อยละ 65 กลุ่มอุตสาหกรรมที่มีดัชนีการเปิดเผยรายงานความยั่งยืนด้านสิ่งแวดล้อมมากที่สุดคือกลุ่มทรัพยากร รองลงมาคือกลุ่มเกษตรและอุตสาหกรรมอาหาร กลุ่มสินค้าอุตสาหกรรม และกลุ่มอสังหาริมทรัพย์และก่อสร้าง ตามลำดับ ส่วนกลุ่มอุตสาหกรรมที่มีการเปิดเผยดัชนีรายงานความยั่งยืนด้านสิ่งแวดล้อมน้อยที่สุดคือกลุ่มบริการ โดยมีการเปิดเผยดัชนีรายงานความยั่งยืนในระดับปานกลาง (อยู่ในช่วง 0.34 - 0.67) จำนวน 14 รายการ คิดเป็นร้อยละ 47

**ตารางที่ 5** แสดงดัชนีการเปิดเผยรายงานความยั่งยืนด้านสังคม จำแนกตามกลุ่มอุตสาหกรรม

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ลำ**  **ดับ** | **กลุ่มอุตสาหกรรม** | **AS**  **(รายการ)** | **MS**  **(รายการ)** | **ดัชนีการเปิดเผยข้อมูล (AS/MS)** | **ร้อยละ**  **(%)** | **ต่ำ** | **ปานกลาง** | **สูง** |
| 1 | ทรัพยากร | 24 | 34 | 0.71 | 71 |  |  | 🗸 |
| 2 | เกษตรและอุตสาหกรรมอาหาร | 21 | 34 | 0.62 | 62 |  | 🗸 |  |
| 3 | อสังหาริมทรัพย์และก่อสร้าง | 21 | 34 | 0.62 | 62 |  | 🗸 |  |
| 4 | สินค้าอุปโภคบริโภค | 20 | 34 | 0.59 | 59 |  | 🗸 |  |
| 5 | เทคโนโลยี | 20 | 34 | 0.59 | 59 |  | 🗸 |  |
| 6 | สินค้าอุตสาหกรรม | 19 | 34 | 0.56 | 56 |  | 🗸 |  |
| 7 | บริการ | 14 | 34 | 0.41 | 41 |  | 🗸 |  |
| **เฉลี่ยรวม** | | **20** | **34** | **0.58** | **58** |  | 🗸 |  |

จากตารางที่ 5 แสดงดัชนีการเปิดเผยรายงานความยั่งยืนด้านสังคม พบว่า บริษัทจดทะเบียนในตลาดหลักทรัพย์แห่งประเทศไทยกลุ่ม SET มีการเปิดเผยรายงานความยั่งยืนด้านสังคมในระดับปานกลาง (อยู่ในช่วง 0.34 - 0.67) จำนวน 20 รายการคิดเป็นร้อยละ 58 กลุ่มอุตสาหกรรมที่มีดัชนีการเปิดเผยรายงานความยั่งยืนด้านสังคมมากที่สุดคือกลุ่มทรัพยากร รองลงมาคือกลุ่มเกษตรและอุตสาหกรรมอาหาร กลุ่มอสังหาริมทรัพย์และก่อสร้าง และกลุ่มสินค้าอุปโภคบริโภค และกลุ่มเทคโนโลยี ตามลำดับ ส่วนกลุ่มอุตสาหกรรมที่มีดัชนีการเปิดเผยรายงานความยั่งยืนด้านสังคมน้อยที่สุดคือกลุ่มบริการ มีการเปิดเผยรายงานความยั่งยืนในระดับปานกลาง (อยู่ในช่วง 0.34 - 0.67) จำนวน 14 รายการ คิดเป็นร้อยละ 41

**ตารางที่ 6** สรุปภาพรวมของระดับการเปิดเผยรายงานความยั่งยืน จำแนกตามกลุ่มอุตสาหกรรม

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **ลำ**  **ดับ** | **กลุ่มอุตสาหกรรม** | **ด้าน**  **มาตรฐาน**  **สากล** | | **ด้านเศรษฐกิจ** | | **ด้าน**  **สิ่งแวดล้อม** | | **ด้าน**  **สังคม** | | **ภาพ**  **รวม** | |
| ดัชนี | ระดับ | ดัชนี | ระดับ | ดัชนี | ระดับ | ดัชนี | ระดับ | ดัชนี | ระดับ |
| 1 | ทรัพยากร | 0.78 | สูง | 0.69 | สูง | 0.93 | สูง | 0.71 | สูง | 0.79 | สูง |
| 2 | สินค้าอุปโภคบริโภค | 0.83 | สูง | 0.69 | สูง | 0.60 | ปาน  กลาง | 0.59 | ปาน  กลาง | 0.71 | สูง |
| 3 | เกษตรและอุตสาหกรรมอาหาร | 0.71 | สูง | 0.62 | ปาน  กลาง | 0.70 | สูง | 0.62 | ปาน  กลาง | 0.68 | สูง |
| 4 | เทคโนโลยี | 0.85 | สูง | 0.69 | สูง | 0.53 | ปาน  กลาง | 0.59 | ปาน  กลาง | 0.68 | สูง |
| 5 | อสังหาริมทรัพย์และก่อสร้าง | 0.69 | สูง | 0.62 | ปาน  กลาง | 0.67 | ปาน  กลาง | 0.62 | ปาน  กลาง | 0.65 | ปาน  กลาง |
| 6 | สินค้าอุตสาหกรรม | 0.66 | ปาน  กลาง | 0.62 | ปาน  กลาง | 0.67 | ปาน  กลาง | 0.56 | ปาน  กลาง | 0.65 | ปาน  กลาง |
| 7 | บริการ | 0.73 | สูง | 0.46 | ปาน  กลาง | 0.47 | ปาน  กลาง | 0.41 | ปาน  กลาง | 0.57 | ปาน  กลาง |
| **เฉลี่ยรวม** | | **0.75** | สูง | **0.63** | ปาน  กลาง | **0.65** | ปาน  กลาง | **0.58** | ปาน  กลาง | **0.68** | **สูง** |

จากตารางที่ 6สรุปภาพรวมของระดับการเปิดเผยรายงานความยั่งยืน พบว่า กลุ่มทรัพยากร เป็นกลุ่มอุตสาหกรรมที่มีดัชนีการเปิดเผยรายงานความยั่งยืนอยู่ในระดับสูงทุกด้าน ส่วนกลุ่มบริการเป็นกลุ่มอุตสาหกรรมที่มีดัชนีการเปิดเผยรายงานความยั่งยืนต่ำกว่าทุกกลุ่มอุตสาหกรรมในทุกด้าน สอดคล้องกับงานวิจัยของ วิริยา จงรักษ์สัตย์ (2561) ที่พบว่ากลุ่มสินค้าอุตสาหกรรม (ประเภทธุรกิจปิโตรเคมีและเคมีภัณฑ์) และกลุ่มทรัพยากร (ประเภทธุรกิจพลังงานและสาธารณูปโภค) มีการรายงานข้อมูลสังคมและสิ่งแวดล้อมมากกว่ากลุ่มอุตสาหกรรมอื่น ในทางตรงกันข้ามกลุ่มบริการมีระดับการรายงานข้อมูลสังคมและสิ่งแวดล้อมตามกรอบการจัดทำรายงานสังคมและสิ่งแวดล้อมต่ำสุด อาจเป็นไปได้ว่ากลุ่มบริการ ซึ่งมีการดำเนินงานที่มีผลกระทบต่อสิ่งแวดล้อมน้อยกว่าอุตสาหกรรมกลุ่มอื่นๆ

นอกจากนี้ ยังพบว่าการรายงานความยั่งยืนด้านมาตรฐานสากล ถือเป็นด้านที่มีดัชนีการเปิดเผยรายงานความยั่งยืนสูงที่สุด (0.75) รองลงมาคือ ด้านสิ่งแวดล้อม (0.65) ด้านเศรษฐกิจ (0.63) และด้านสังคม (0.58) ตามลำดับ งานวิจัยนี้สอดคล้องกับรายงานของ KPMG (2019) ที่อธิบายว่าผู้ลงทุนชั้นนำระดับโลกอย่าง BlackRock และ Vanguard นิยมใช้ข้อมูลด้านสิ่งแวดล้อม สังคม และการกำกับดูแลกิจการที่ดี มาวิเคราะห์สุขภาพของบริษัทในระยะยาว เช่น ข้อมูลการใช้พลังงานที่สะท้อนต้นทุน และความเสี่ยงในการพึ่งพาพลังงานของธุรกิจ ซึ่งมีความแตกต่างจากงานวิจัยในอดีต ตั้งแต่ปี 2558-2563 ที่บริษัทจดทะเบียนฯ มีการเปิดเผยรายงานความยั่งยืนด้านเศรษฐกิจเป็นอันดับแรก แต่มีการเปิดเผยรายงานความยั่งยืนด้านสิ่งแวดล้อมเป็นอันดับสุดท้าย เช่นงานวิจัยของ สุมินทร เบ้าธรรม และคณะ, 2565; สุมินทร เบ้าธรรม และคณะ, 2564; ปิยะดา เนตรสุวรรณ และคณะ, 2565; วิภา จงรักษ์สัตย์, 2559 เป็นต้น งานวิจัยนี้ ชี้ให้เห็นว่าบริษัทจดทะเบียนฯ กลุ่ม SET หันมาให้ความสำคัญกับการเปิดเผยรายงานความยั่งยืนด้านสิ่งแวดล้อมมากขึ้น โดยเฉพาะกลุ่มทรัพยากร ที่มีดัชนีการเปิดเผยรายงานความยั่งยืนด้านสิ่งแวดล้อมสูงที่สุด (0.93) ซึ่งสะท้อนให้เห็นถึงบทบาทความรับผิดชอบที่บริษัทมีต่อผู้มีส่วนได้เสีย และถือเป็นกลไกสำคัญที่ใช้ในการตัดสินใจเพื่อการลงทุน เพราะบริษัทที่มีการเปิดเผยข้อมูลอย่างโปร่งใส ถูกต้อง และครบถ้วน จะยิ่งทำให้ผู้มีส่วนได้เสียเกิดความเชื่อมั่นต่อองค์กร และดึงดูดให้นักลงทุนเกิดความสนใจ เพราะนักลงทุนเชื่อว่าธุรกิจที่คำนึงถึงหลักการสิ่งแวดล้อม สังคม และการกำกับดูแลกิจการที่ดี จะช่วยลดความเสี่ยงจากการลงทุนและสามารถสร้างผลตอบแทนได้สม่ำเสมอ ควบคู่ไปกับการสร้างผลลัพธ์ที่ดีต่อสังคมและสิ่งแวดล้อมในภาพรวม ดังนั้น การเปิดเผยข้อมูลของบริษัท ควรแสดงให้เห็นถึงความสามารถในการจัดการธุรกิจอย่างมีประสิทธิภาพ การมีศักยภาพในการแข่งขัน พัฒนาประสิทธิภาพการดำเนินงาน การลดต้นทุน การลดความเสี่ยงและการสร้างโอกาสในการหารายได้ รวมถึงการสร้างผลตอบแทนในระยะยาว เพื่อให้นักลงทุนมีข้อมูลเพียงพอสำหรับการพิจารณาตัดสินใจลงทุน

**สรุปผลการวิจัย**

งานวิจัยนี้มีวัตถุประสงค์เพื่อศึกษาระดับการเปิดเผยรายงานความยั่งยืนของบริษัทจดทะเบียนในตลาดหลักทรัพย์กลุ่ม SET ตามกรอบการรายงานความยั่งยืนสากล GRI Standards แบ่งออกเป็น 4 ด้าน 136 รายการ ได้แก่ ด้านมาตรฐานสากล ด้านเศรษฐกิจ ด้านสิ่งแวดล้อม และด้านสังคม พบว่าบริษัทจดทะเบียนในตลาดหลักทรัพย์แห่งประเทศไทยกลุ่ม SET มีดัชนีการเปิดเผยรายงานความยั่งยืนด้านมาตรฐานสากลมากที่สุดรองลงมาคือด้านสิ่งแวดล้อม ด้านเศรษฐกิจ และด้านสังคม ตามลำดับ กลุ่มอุตสาหกรรมที่มีดัชนีการเปิดเผยรายงานความยั่งยืนมากที่สุดคือ กลุ่มทรัพยากร รองลงมาคือ กลุ่มสินค้าอุปโภคบริโภค และกลุ่มเกษตรและอุตสาหกรรมอาหาร ส่วนกลุ่มบริการ เป็นกลุ่มอุตสาหกรรมที่มีดัชนีการเปิดเผยรายงานความยั่งยืนน้อยที่สุด

**ข้อเสนอแนะ**

**ข้อเสนอแนะเชิงนโยบาย**

การเปิดเผยข้อมูลด้านความยั่งยืนของบริษัทจดทะเบียนในตลาดหลักทรัพย์แห่งประเทศไทยกลุ่ม SET มีการเปิดเผยไว้ภายใต้หัวข้อหนึ่งในแบบ 56-1 One Report เนื่องจากตลาดหลักทรัพย์แห่งประเทศไทย ส่งเสริมให้บริษัทจดทะเบียนฯ เปิดเผยข้อมูลด้านความยั่งยืนโดยสามารถเลือกอ้างอิงได้ตามความสมัครใจ เช่น GRI Standards, Integrated Report Framework, Recommendations of the Task Force on Climate-related Financial Disclosures (TCFD), Carbon Disclosure Project (CDP) เป็นต้น ดังนั้น หน่วยงานกำกับดูแล อาจพิจารณาเกณฑ์การอ้างอิงแบบบังคับใช้ เพื่อประโยชน์ต่อนักลงทุนในการเปรียบเทียบการเปิดเผยข้อมูลด้านความยั่งยืนที่เป็นมาตรฐานเดียวกัน

**ข้อเสนอสำหรับการวิจัยครั้งต่อไป**

งานวิจัยนี้ เป็นการศึกษาระดับการเปิดเผยรายงานความยั่งยืนของบริษัทจดทะเบียนในตลาดหลักทรัพย์กลุ่ม SET ในปี 2564 เท่านั้น งานวิจัยครั้งต่อไปจึง 1) ควรขยายระยะเวลาเพิ่มขึ้น เพื่อให้เห็นทิศทางและแนวโน้มของการเปิดเผยรายงานความยั่งยืนของบริษัทจดทะเบียนในตลาดหลักทรัพย์แห่งประเทศไทย 2) ควรทดสอบความสัมพันธ์ของระดับการเปิดเผยรายงานความยั่งยืนกับผลการดำเนินงานของบริษัท เช่น อัตราส่วน Tobin’s Q อัตราผลตอบแทนต่อผู้ถือหุ้น และอัตราผลตอบแทนต่อสินทรัพย์ เป็นต้น เพื่อให้เห็นถึงความสัมพันธ์ดังกล่าวว่าการเปิดเผยรายงานความยั่งยืนมีความสัมพันธ์กับผลการดำเนินงานของกิจการหรือไม่ อย่างไร

**เอกสารอ้างอิง**

ดวงฤดี อู๋, สุมินทร เบ้าธรรม, จิราภา ชาลาธราวัฒน์ , ฉัตรฑริกา ศรีโคตร, สุมินตรา มหาวัฒนานันท์, และสายสวรรค์ สุวรรณรงค์.

(2565). ระดับการเปิดเผยข้อมูลความรับผิดชอบต่อสังคมของบริษัทจดทะเบียนในตลาดหลักทรัพย์ mai **วารสารวิทยาลัยบัณฑิตเอเซีย,** 12(2), 1-8.

ทัศนีย์ กล้ามาก, จอมใจ แซมเพชร, และภูริทัต อินยา. (2561) การเปิดเผยข้อมูลความรับผิดชอบต่อสังคมของบริษัทในหมวดธุรกิจ

การแพทย์ที่จดทะเบียนในตลาดหลักทรัพย์แห่งประเทศไทย. **วารสารบัณฑิตวิทยาลัย พิชญทรรศน์,** 13(2), 63-76.

ปิยะดา เนตรสุวรรณ, มนทิพย์ ตั้งเอกจิต, และภูริทัต อินยา. (2565). การเปิดเผยข้อมูลความยั่งยืนของบริษัทจดทะเบียนในตลาด

หลักทรัพย์แห่งประเทศไทย. **วารสารวิทยาการจัดการ มหาวิทยาลัยสงขลานครินทร์,** 39(1), 1-26.

วิภา จงรักษ์สัตย์. (2559). การเปิดเผยข้อมูลความรับผิดชอบต่อสังคมของกิจการในประเทศไทย. **วารสารศรีนครินทรวิโรฒวิจัย**

**และพัฒนา (สาขามนุษยศาสตร์และสังคมศาสตร์),** 8(5), 128-144.

วิริยา จงรักษ์สัตย์. (2561). การเปิดเผยข้อมูลทางสังคมและสิ่งแวดล้อมตามกรอบการจัดทำรายงานของ GRI: กรณีศึกษา บริษัทจดทะเบียนในตลาดหลักทรัพย์แห่งประเทศไทยในกลุ่มดัชนีเซท 100***.* วารสารเกษตรศาสตร์ธุรกิจประยุกต์,** 12(17), 1-22.

สุมินทร เบ้าธรรม, อัยรฎา สัพโส, สุดารัตน์ ไชยโสตร, เสาวณี ภิรมย์จิตร, และสุภัทรา กาญบุตร. (2564). ระดับการเปิดเผยข้อมูล

ความรับผิดชอบต่อสังคมของบริษัทจดทะเบียน ในตลาดหลักทรัพย์แห่งประเทศไทย กรณีศึกษา: กลุ่มทรัพยากร. **วารสารวิทยาการจัดการ คณะวิทยาการจัดการ มหาวิทยาลัยราชภัฏพิบูลสงคราม,** 3(1), 78-88.

สุมินทร เบ้าธรรม, ฐิติวรดา แสงสว่าง, ภาวรินทร์ อินธิโคตร, ปวีณ์นุช บุญเพิ่ม, และน้ำทิพย์ หัตถสาร. (2565). ระดับของการ

รายงานเพื่อความยั่งยืนของบริษัทจดทะเบียนในตลาดหลักทรัพย์แห่งประเทศไทย กรณีศึกษา : กลุ่มเกษตรและอุตสาหกรรมอาหาร. **วารสารวิทยาลัยบัณฑิตเอเซีย,** 12(1), 156-165

อรุณี ตันติมังกร และศุภกร เอกชัยไพบูลย์. (2560). **กระแสการลงทุนกับการเปิดเผยข้อมูลความ*ยั่งยืน.*** สืบค้น 15 ธันวาคม 2565. จาก https://www.setsustainability.com/libraries/-sustainability-disclosure.

Bhattacharyya, A. (2014). Factors Associated with the Social and Environmental Reporting of Australian

companies. **Australasian Accounting Business and Finance Journal*,*** 8 (1), 25-50.

Gamerschlag, R., Moller, K. and Verbeeten, F. (2011). Determinants of Voluntary CSR Disclosure: Empirical

Evidence from Germany. **Review of Managerial Science,** 5, 233-262.

KPMG. (2019). **The Impact of Disclosures***.* retrieved May 1, 2023, from <https://assets.kpmg.com/>

content/dam/kpmg/xx/pdf/2019/09/impact-of-esg-disclosures.pdf.

Mohd Ghazali, N. A. (2007). Ownership Structure and Corporate Social Responsibility Disclosure: Some

Malaysian evidence. **Corporate Governance,** 7(3), 251-266.

Rouf, Md. A. (2011). The Corporate Social Responsibility Disclosure: A study of Listed Companies

in Bangladesh. **Business and Economics Research Journal,** 2(3), 19-32.